Diari Oficial de la Generalitat Valenciana


Sumari del DOGV 5056, del 25-07-2005 (2005/8576)

ORDE de 15 de juliol de 2005, de la Conselleria de Sanitat, per la qual es convoquen ajudes per a la realització de treballs d'investigació en matèria d'atenció sociosanitària per a l'any 2005.
-------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5056

Data del DOGV
:   25-07-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8576


Data del document
:   15-07-2005

Organisme emissor
:   Conselleria de Sanitat

Tipus de document
:   Ordre

Descriptors 

:   * Agència Valenciana de Salut
    * societat sense fins de lucre
    * ajuda pública
    * fundació
    * suport econòmic
    * investigació mèdica
    * personal d'investigació
    * centre d'investigació
    * sistema d'informació

ORDE de 15 de juliol de 2005, de la Conselleria de Sanitat, per la qual es convoquen ajudes per a la realització de treballs d'investigació en matèria d'atenció sociosanitària per a l'any 2005. [2005/S8576]
  
Entre els objectius de la Conselleria de Sanitat destaca la investigació en tot el que es referix als sistemes d'informació sanitaris i a l'assistència sociosanitària, per a això s'ha disposat, en els pressupostos generals, de línies específiques d'investigació i assessorament en esta matèria, per a estudiar, investigar i assessorar a la Conselleria de Sanitat.
  
Per tot això, es convoquen les ajudes que es relacionen a continuació, que es regiran per les normes específiques contingudes en els corresponents annexos d'esta orde i, en tot el que els siga d'aplicació, s'ajustaran al que disposen:
  
- la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú,
  
- el Text Refós de la Llei de la Hisenda Pública de la Generalitat Valenciana, aprovat per Decret Legislatiu de 26 de juny de 1991,
  
- La Llei General de Subvencions 38/2003, de 17 de novembre.
  
En atenció de tot això i fent ús de les facultats que em conferixen l'article 35.ll) de la Llei 5/1983, de 30 de desembre, de Govern Valencià, l'article 47.11 del Text Refós de la Llei de la Hisenda Pública Valenciana, aprovat pel Decret Legislatiu de 26 de juny de 1991 del Consell de la Generalitat Valenciana i el Decret 26/2005, de 4 de febrer, del Consell de la Generalitat, pel qual s'aprova el Reglament Orgànic i Funcional de la Conselleria de Sanitat,
  
ORDENE
  
Article 1. Objecte i classes d'ajudes
  
La present orde té com a objecte convocar concurrència competitiva per a la concessió de les ajudes que a continuació es relacionen, en matèria d'atenció sociosanitària, i aprovar les bases per què es regiran, que s'incorporen com a annex d'esta orde:
  
\*Programa d'ajudes per a la realització de treballs d'investigació. (Annex I).
  
Article 2. Finançament
  
Les ajudes que regula esta orde es finançaren a càrrec dels pressupostos de la Generalitat Valenciana per al 2005, secció 10, servici 02.97, programa pressupostari 412.28, Atenció Sociosanitària i Salut Mental, línia de subvenció T4549000, aplicació pressupostària 75.86.66.5974.759.40.XH, per un import total màxim de 36.060,00 euros.
  
Disposicions addicionals
  
Primera
  
En virtut del Decret 77/2005, de 15 d'abril, en què figura la modificació dels estatuts de l'Agència Valenciana de Salut i el pas de les competències sociosanitàries i de salut mental a la Direcció General d'Assistència Sanitària, es delega el director general d'Assistència Sanitària per a la facultat de resoldre sobre les sol·licituds d'ajudes presentades a l'empara del que disposa la present Orde, sense perjuí del que establix l'Orde de 26 de gener de 2005, de la Conselleria de Sanitat, per la qual s'assignen atribucions en matèria de contractació administrativa i de gestió econòmica en diversos òrgans de la conselleria.
  
Segona
  
La Conselleria de Sanitat es reserva el dret, respectant l'autoria, de difondre i publicar els treballs dels projectes d'investigació que resulten seleccionats, durant el temps màxim de dos anys comptats des de la data d'aprovació de les memòries finals per part de la comissió de seguiment, sense abonar drets d'autoria addicional.
  
Si durant este període de temps els autors volen publicar el treball, ho sol·licitaran a la Direcció General d'Assistència Sanitària, que haurà d'autoritzar-ho per escrit. La reserva dels drets de publicació no implica compromís d'edició per a la Conselleria de Sanitat.
  
DisposiciÓ final
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 15 de juliol de 2005
  
El conseller de Sanitat,
  
VICENTE RAMBLA MOMPLET
  
Annex I
  
Bases de la convocatòria d'ajudes d'investigació en matèria sociosanitària.
  
Primera. Finalitat de la convocatòria
  
1.1 L'objectiu general de la present convocatòria és, dins del procés que ha suposat enguany la firma dels acords de gestió i amb el compromís de millorar la fixació d'objectius dels hospitals d'atenció a crònics i llarga estada, investigar el potencial de la informació rutinària que actualment es recull en estos centres per a millorar la informació dels contractes de gestió i la possibilitat d'aconseguir un agrupament dels pacients en funció de característiques comunes que expresse, de manera mes rigorosa, la complexitat assistencial d'estos dispositius assistencials i que puga ser utilitzat en el finançament. També es tindran en compte els projectes d'investigació que suposen introducció de nous sistemes d'informació compatibles amb els actuals, per a obtindre el mateix resultat
  
1.2 Les ajudes concedides tindran la finalitat de sufragar les despeses de funcionament que genere el desenvolupament dels projectes d'investigació. En cap cas, les subvencions que regula esta orde podran ser destinades a finançar inversions, ni adquisicions de material inventariable o equipament.
  
Segona. Destinataris i forma de participació
  
2.1 Podran participar en esta convocatòria les entitats públiques o privades que per la seua activitat professional es dediquen a l'anàlisi i el desenvolupament de sistemes d'informació sanitaris, l'anàlisi estratègica i la consultoria de les organitzacions sanitàries, atenint-se al que disposa l'apartat segon del punt 3 de l'article 11 de la Llei 38/2003, de 17 de novembre.
  
2.2 Les fundacions que desenvolupen investigació en distintes vessants de l'atenció sociosanitària.
  
2.3 Persones físiques que puguen acreditar experiència investigadora en els temes objecte d'esta orde.
  
Tercera. Sol·licituds i documentació
  
Sol·licituds
  
Les entitats, fundacions o persones físiques que desitgen prendre part en la convocatòria formularan les sol·licituds dirigides al director general d'Assistència Sanitària
  
Documentació
  
La sol·licitud s'acompanyarà sempre dels documents següents:
  
3.2.1 Memòria del projecte d'investigació, amb el contingut següent mínim:
  
a) Dades d'identificació del projecte.
  
b) Relació, si és el cas, de l'equip investigador, amb indicació de l'investigador principal, dedicació horària al projecte i conformitat de l'interessat acreditada amb la seua firma. S'aportarà una fotocòpia del DNI o passaport de tots els membres de l'equip.
  
c) Objectius: generals i específics
  
d) Pla de treball: activitats i calendari de realització.
  
e) Pressupost del projecte.
  
3.2.2 Currículum de cada un dels investigadors que participen en el projecte, amb el contingut mínim següent:
  
a) Dades de filiació.
  
b) Formació acadèmica.
  
c) Activitat professional.
  
d) Activitat docent.
  
e) Publicacions.
  
f) Participacions en actes científics.
  
g) Altres investigacions realitzades.
  
h) Altres dades d'interés.
  
3.2.6 En el cas que l'ajuda siga sol·licitada per una institució sense ànim de lucre, cal aportar la certificació acreditativa de l'acord adoptat per l'òrgan competent que autoritza la sol·licitud de l'ajuda així com una còpia autenticada o fotocòpia cotejada dels estatuts en què ha de constar explícitament l'àmbit de la institució, així com la inexistència d'ànim de lucre en els seus fins.
  
3.3 Termini i lloc de presentació
  
3.3.1 Les sol·licituds acompanyades de la documentació relacionada en les bases d'esta convocatòria han de presentar-se en el Registre de la Conselleria de Sanitat, siti al carrer del misser Mascó 31 i 33, CP 46244 € València, sense perjuí del que establix l'article 38.4 de la Llei 4/1999, de 13 de gener, de modificació de la Llei 30/1992, de Règim Jurídic de les Administracions Públiques i del Procediment Administratiu Comú.
  
3.3.2 El termini de presentació de sol·licituds és de 15 dies, comptat a partir del dia següent al de la publicació d'esta orde en el Diari Oficial de la Generalitat Valenciana.
  
3.3.3 Si la documentació aportada fóra incompleta o no reunira els requisits exigits en les presents bases, el sol·licitant serà requerit per la Direcció General d'Assistència Sanitària perquè, en el termini de 10 dies, complete la documentació o esmene la falta, amb l'advertència que, si no ho fera, s'arxivarà la sol·licitud de subvenció sense cap tràmit més.
  
Quarta. Procés de selecció
  
4.1 Comissió de selecció:
  
La selecció dels projectes i la proposta de concessió d'ajudes serà realitzada per una comissió composta per:
  
President: el director general d'Assistència Sanitària o la persona que hi delegue.
  
Vicepresidenta: el cap d'Àrea d'Assistència Sanitària de la Direcció General d'Assistència Sanitària.
  
Vocals: el cap del Servici d'Assistència Sociosanitària, el cap del Servici de Gestió de la Direcció General de Drogodependències, el cap del Servici d'Anàlisi de Sistemes d'Informació Sanitària, el cap del Servici de Qualitat Assistencial de la Direcció General de Qualitat i Atenció al Pacient
  
Secretari: una funcionària del servici d'assistència sociosanitària de la Direcció General d'Assistència Sanitària.
  
La comissió avaluadora podrà sol·licitar l'assessorament dels tècnics o professionals que considere oportú per a completar la valoració dels projectes presentats, així mateix, podrà comprovar per mitjà d'una entrevista els punts adduïts pels sol·licitants, que considere d'interés.
  
El funcionament de la comissió s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú
  
4.2 Criteris de selecció
  
Per a la concessió de les ajudes, a més de la quantia del pressupost global inclosa en els corresponents conceptes pressupostaris del programa 412.28, Assistència Sociosanitària i Salut Mental, dels Pressupostos de la Generalitat Valenciana per al 2005, que condiciona, sense possibilitat d'ampliació, les obligacions que es contraguen al seu càrrec i, de la qualitat científica i rendibilitat social del projecte, els criteris que es tindran en compte seran els següents:
  
- Valoració de l'objecte de la investigació; el projecte ha de versar sobre temes relacionats amb els sistemes d'informació sanitaris i l'assistència sociosanitària que es desenvolupa en els hospitals d'atenció a crònics i llarga estada a la Comunitat Valenciana, i en particular, sobre els aspectes següents: sistemes d'informació sanitaris, utilització del CMBD, millora dels indicadors de gestió, propostes de classificació de pacients crònics, aplicació informàtica per al seu desenvolupament (25%)
  
- Valoració del disseny del projecte: Metodològica. Viabilitat. Aplicabilitat. (25%)
  
- Valoració de l'equip investigador: qualitat cientificotècnica de l'investigador principal i de la resta de l'equip, així com l'avaluació de les activitats realitzades per l'equip investigador en els últims dos anys, en matèries relacionades amb l'objectiu general d'esta orde (25%)
  
Valoració del finançament del projecte: tenen major puntuació els que plantegen una proposta més cost-eficient. (25%)
  
Cinquena. Resolució de la convocatòria
  
5.1 La comissió de selecció, sobre la base dels criteris exposats, elaborarà una relació provisional dels projectes seleccionats, amb indicació de les quantitats proposades, i la relació provisional dels projectes no seleccionats, els quals seran notificats als interessats.
  
5.2 S'establix un termini de set dies hàbils, comptats a partir de la notificació de la relació provisional mencionada en el paràgraf anterior perquè:
  
- Els beneficiaris remeten a la Direcció General d'Assistència Sanitària un escrit on facen constar que accepten la realització del projecte presentat en les condicions aprovades per la comissió de selecció.
  
- Els participants dels projectes no seleccionats poden presentar les al·legacions que estimen oportunes.
  
5.3 Transcorregut el termini establit en el paràgraf anterior, comprovats els escrits d'acceptació, estudiades i si és el cas, ateses les al·legacions presentades, la Comissió de Selecció elevarà la proposta definitiva a la Direcció General d'Assistència Sanitària, que resoldrà la convocatòria.
  
5.4 La resolució de la convocatòria es publicarà en el Diari Oficial de la Generalitat Valenciana.
  
5.5 El termini màxim per a resoldre i notificar la concessió definitiva dels projectes serà d'1 mes, comptats a partir del dia següent a la finalització del termini per a presentar sol·licituds.
  
5.6 Excepcionalment, podrà acordar-se l'ampliació dels terminis en els supòsits previstos en els articles 42.5 i 42.6 de la Llei 30/1992, de Règim Jurídic de les Administracions Públiques i del Procediment Administratiu Comú, introduïts per Llei 4/1999 de 13 de gener, de modificació de l'anterior.
  
5.7 En tots els casos, transcorregut el termini màxim sense haver-se notificat cap resolució expressa, es produiran els efectes recollits en l'article 44.1 del mateix text legal.
  
5.8 La Conselleria de Sanitat es reserva la facultat de deixar deserta, totalment o parcialment, l'adjudicació de les ajudes convocades en aquells supòsits en què no quede prou acreditada la idoneïtat o qualitat del projecte d'investigació, així com d'interpretar el contingut de les bases.
  
Sisena
  
Contra la resolució del director general d'Assistència Sanitària, expressa o presumpta, que posarà fi a la via administrativa, es podrà interposar, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, potestativament recurs de reposició, en el termini d'un mes a comptar des de l'endemà de la notificació o publicació, o bé pot interposar-se directament recurs contenciós administratiu, en el termini de dos mesos, davant del Tribunal Superior de Justícia de la Comunitat Valenciana, segons el que preveu la Llei 29/1998, de 13 de juliol, reguladora de la dita jurisdicció.
  
Setena
  
La comissió de selecció realitzarà, una vegada adjudicades les ajudes d'investigació, funcions de seguiment, en concret li correspondrà:
  
7.1 Establir les directrius i procediments oportuns perquè els projectes es desenvolupen segons els objectius previstos, i els seus responsables tinguen l'assessorament que puguen necessitar.
  
7.2 Aprovar les memòries finals i elaborar l'informe final dels projectes
  
7.3 Proposar, si és el cas, la publicació d'algun dels projectes seleccionats o dels seus resums.
  
Huitena. Pagament i justificació de les ajudes.
  
8.1 L'ordenació del pagament de les ajudes que es regulen en esta orde, es realitzarà segons allò que s'ha establit per la llei en l'article 47.bis TRLHPGV:
  
1) Un 60% del total de l'ajuda concedida es podrà lliurar després de la presentació per part del beneficiari de la documentació següent:
  
Justificació econòmica de les despeses materials derivades de l'execució del projecte, despeses corrents i capítol IV. A fi de facilitar el procediment administratiu de la dita justificació, s'haurà de presentar la documentació tenint en compte els aspectes següents:
  
a) Adjuntar els originals de les factures o rebuts emesos a nom de l'entitat o persona autora o coordinadora del projecte o d'algun dels membres que constituïsquen l'equip de treball, la composició dels quals haurà d'estar especificada en el projecte presentat. En tot cas, haurà de figurar en els documents acreditatius de la despesa el títol del projecte.
  
b) Totes les factures ha d'estar datades en el període comprés entre l'1 de gener i el 30 de novembre de 2005
  
2) El 40% restant, es lliurarà una vegada siga presentada per part del beneficiari la memòria final del projecte i,
  
Es presenten justificants de la despesa per la totalitat de l'ajuda concedida, d'acord amb els criteris establits en el punt anterior, i
  
Es procedisca, per part de la comissió de seguiment, a l'aprovació de la memòria i s'emeta l'informe final del projecte, en el qual es faça constar que s'ha dut a terme d'acord amb la forma establida i que té la suficient garantia de qualitat.
  
Previ a tots i cada un dels pagaments serà necessària una certificació de conformitat del director general d'Assistència Sanitària de la comprovació i aprovació de la documentació justificativa de l'efectiva i correcta aplicació de la suma lliurada a l'actuació objecte de la subvenció.
  
8.2 Els lliuraments es realitzaran per transferència bancària a nom de la persona sol·licitant de l'ajuda si el projecte és individual o realitzat per una persona jurídica, i a nom del coordinador o coordinadora si ha sigut sol·licitat per un grup.
  
Les persones beneficiàries que no presenten la documentació justificativa abans de l'1 de desembre de 2005 perdran el dret a percebre l'ajuda concedida.
  
Tota alteració de les condicions que s'han tingut en compte per a la concessió de les ajudes podrà donar lloc a la modificació de la resolució de concessió. Les persones beneficiàries queden sotmeses, en la part que se'ls puga aplicar, al que prescriuen els articles 47 i 47.bis) de la Llei de la Hisenda Pública de la Generalitat Valenciana i seran causes de reintegrament de les quantitats percebudes les previstes en l'article 47.9 de la mencionada llei, i a l'article 17.3 de la Llei General de Subvencions 38/2003, de 17 de novembre.
  
Novena. Obligacions dels beneficiaris
  
9.1 Sense perjuí de les altres obligacions que exigix la legislació vigent, l'acceptació de la realització dels projectes d'investigació i la percepció de les ajudes, implica els compromisos següents:
  
a) Realitzar el projecte d'investigació.
  
b) Presentar a la Direcció General d'Assistència Sanitària dos exemplars, un d'ells en suport informàtic, de la memòria d'investigació, on s'inclourà, d'acord amb el que establix la base huitena, la corresponent justificació de les despeses.
  
c) Deixar constància expressa de projecte d'investigació finançat o cofinançat per la Generalitat Valenciana en qualsevol relació que es mantinga amb tercers.
  
d) Si és el cas, facilitar a la Direcció General d'Assistència Sanitària dos exemplars de la publicació dels projectes d'investigació, comunicacions a congressos i/o reunions científiques, etc., que tinguen lloc com a conseqüència de l'ajuda d'investigació rebuda.
  
e) Formalitzar per escrit la cessió del seu projecte d'investigació, a fi de procedir per part de la Conselleria al que s'ha estipulat en la disposició final segona d'esta orde.
  
f) Els beneficiaris de les ajudes hauran d'acreditar, en el moment immediatament posterior a la recepció de la notificació de resolució de concessió, que es troben al corrent de les seues obligacions tributàries i de Seguretat Social, en la forma que s'establix en l'Orde de 30 de maig de 1996 de la Conselleria d'Economia i Hisenda (DOGV núm. 2.775, de 21 de juny de 1996).